Kehoike
– Suomalaisen alkeis-opiston hyväksi Helsingissä on tämän lehden toimitukselle Tampereelta tullut 86 markkaa, jotka rahat siellä on eräässä tilaisuudessa koottu. Lähetystä seurasi näin kuuluva ”Kehoike:”

 Sun alttarilles isänmaa
 Nyt lapses lahjat kantaa saa,
 Kun yhteis-säkki tukoss’ on
 Ja laitos sietää suosion.

 Nyt alttarille kansan, maan
 Käykäämme lahjat kantamaan,
 Siin’ ompi silmä Suomemme,
 Se ansaitsevi huolemme.

 Pois, suomalainen, itaruus
 Kun saatu nyt on viesti uus,
 Mi saattoi syömmet surkumaan,
 Saatiinkin toimet torkkumaan.

 Käy kansalainen toimeen nyt,
 Kun tahtos ei oo täyttynyt;
 Pussistas markat singoita,
 Sen suu taas kiini pingoita.

 On jalompaa, jos luovutat
 Ne markat, joilla juovutat
 Sä itses taikka ystäväs,
 Tarpeelle, mi täss’ on nähtäväs.

 Nyt kansalainen onnelles
 Ja hukkuneille toiveilles
 Juo malja vielä kaivostas,
 Kun muut’ et voita vaivostas.

 Sä Suomen kansa muista vaan
 Min päätti Säädyt Suomenmaan;
 Ei tahtos täyty sanoillas,
 Siis tuopa täytä markoillas!

[Antti] T[e]rv[o].

Oulussa pidettiin iltahuvit Helsingin suomalaisen alkeis-opiston hyväksi samana päivänä, jona kilpa-ajot siellä tapahtuivat. Huvit pani toimeen kaupungin alkeis-opiston nuoriso.

Lähde: Uusi Suometar 17.3.1873.

Antti Tervo
Runot
Uusi Suometar
1873